L'Amazoni sò stati posti in a parti più sittintriunali di a Sarmazia asiatica. A carta mostra ancu u locu di l'Albania caucasica, di a Scizia è di a Palude Meote: tutti loca variamenti citati da l'autori classichi com'è patria di l'Amazoni annantu à a basa di i fonti classichi, l'Amazoni viviani in a Scizia, vicinu à u padulu Meotide o in un'aria impricisata di i muntagni di u Caucasu da u quali sariani migrati, successivamenti, nantu à a costa centru-sittintriunali di l'Anatolia (o viciversa da quista in Scizia). Eschilu, in a so tragedia Prumeteu incatinatu, sposa l'urighjina caucasica è accenna a migrazioni quandu faci prufitizà, da Prumeteu, a sorti di Io. À a zitedda - chì hè stata trasfurmata in ghjuvenca è chì sta dispiratamenti fughjendu da u casticu di Era - fù rivilatu u fattu chì l'aspetta un longu viaghju, à a fini di u quali righjunghjarà u Bosforu, induva sarà libarata, micca prima, parò, d'avè visitatu parechji loca di l'Asia uccidintali trà u quali i monti di u Caucasu è u padulu Meotidi induva viviani l'Amazoni. I donni guerrieri, sicondu u titanu, migrarani successivamenti in l'Anatolia fundendu a cità di Temiscira vicinu à u fiumu Termodonti in a rigioni di u Pontu. Erodutu i culloca, inveci, in Scizia vicinu à u fiumu Tanai circhendu di cunghjucà, cusì com'è dighjà accinnava Esiodu, i varii raconti mitulogichi di i scontri frà l'eroi grechi è l'Amazoni di Temiscira incù i resuconti etnugrafichi di l'ebbica annantu à i Sarmati, una pupulazioni numadi d'etnia iranica, i quali donni cumbattiani incù l'omini à cavaddu, si vistiani com'ed eddi è ùn si spusavani micca prima d'avè uccisu un numicu in battaglia. Erodutu, cuntrariamenti à Eschilu, furnisci un elaburatu racontu di a migrazioni di l'Amazoni, scunfitti da i Grechi, da l'uriginali sedi di Temiscira finu à u padulu Meotidi induva si sariani uniti à un gruppu di ghjovani masci Sciti migrendu, successivamenti, insemu accustetini in una zona impricisata longu u corsu di u fiumu Tanai. In quiddu locu, i so figlioli avariani datu urighjina à un unicu populu: i Sauromati (Sarmati). A fusioni frà i dui pupulazioni avaristi urighjinatu, trà i Sarmati, una ginicucrazia vali à dì una sucità matriarcali sicondu parechji autori classichi frà u quali Pliniu u Vechju. Strabonu, calchì seculu dopu, in a so Giugrafia, culloca ancu u populu di l'Amazoni in quidd'urienti favulosu par l'omu grecu chì cumprendi Scizia, Persia è India, parimenti abitatu da populi riali è fantastichi, spicifichendu, parò, chì i so fonti sò in disaccordu indichendu dui rigioni distinti. Sicondu Teofane di Mitilene chì avaristi scumpiitu, com'è rifirisci Strabonu, una spidizioni in quiddi loca, l'Amazoni viviani à i cunfini sittintriunali di l'Albania caucasica in quantu siparati da u fiumu Mermadalis da i terri di i Sciti è d'altri pupulazioni nomadi di u Caucasu. Sicondu altri dui fonti di Strabonu, i storichi Ipsicrati è Metrodoru di Scepsi, l'Amazoni abitariani una vaddi frà i Monti Cerauni, in Armenia, è cunfinariani incù i Gargareni, un populu custituitu esclusivamenti da individui masci incù u quali l'Amazoni s'accuppiiavani par assicurà si a sopravvivenza.